ΚΟΙΝΗ ΘΕΣΗ (ΕΚ) αριθ. 14/94 η οποία καθορίστηκε από το Συμβούλιο στις 4 Μαρτίου 1994 για τη θέσπιση του κανονισμού (ΕΚ) αριθ. . . ./94 του Συμβουλίου της . . . σχετικά με τη χρηματοδοτική και τεχνική συνεργασία με τα Κατεχόμενα Εδάφη (94/C 137/09)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Χ,

την πρόταση της Επιτροπής,

Αποφασίζοντας με τη διαδικασία του άρθρου 189 Γ της συνθήκης,

Εκτιμώντας:

ότι, λόγω των αυξανόμενων αναγκών που θα παρουσιασθούν, στα Εδάφη της δυτικής όχθης του Ιορδάνη και της Λωρίδας της Γάζας, που στη συνέχεια αποκαλούνται «Κατεχόμενα Εδάφη», μετά την πρόσφατη εξέλιξη στη διαδικασία ειρήνευσης της Μέσης Ανατολής, ενδείκνυται να τεθούν σε εφαρμογή νέες δράσεις μέσω της κατάλληλης χρηματοδοτικής και τεχνικής συνεργασίας προκειμένου να επιτευχθεί βιώσιμη οικονομική και κοινωνική ανάπτυξη των εν λόγω Εδαφών, λαμβάνοντας υπόψη την εμπειρία της Κοινότητας, η οποία έχει ήδη συνεισφέρει σε μεγάλο βαθμό στη βοήθεια προς τον παλαιστινιακό πληθυσμό 7

ότι ενδείκνυται, για το σκοπό αυτό, να προβλεφθεί ένα πρόγραμμα πενταετούς διάρκειας (1994-1998) και ότι, για την υλοποίηση του προγράμματος αυτού, είναι σκόπιμο να γίνουν παρεμβάσεις που θα χρηματοδοτηθούν από τους πόρους του προϋπολογισμού της Κοινότητας, υπό μορφή μη επιστρεπτέων ενισχύσεων 7

ότι ενδείκνυται να καθορισθούν οι όροι και κανόνες διαχείρισης της συνεργασίας που αφορά τις δράσεις που χρηματοδοτούνται από τους πόρους του προϋπολογισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα θέτει σε εφαρμογή χρηματοδοτική και τεχνική συνεργασία με τα Κατεχόμενα Εδάφη προκειμένου να συμβάλλει στη βιώσιμη οικονομική και κοινωνική ανάπτυξή τους, στο πλαίσιο ενός προγράμματος διάρκειας πέντε ετών (1994-1998).

Άρθρο 2

1. Τα σχέδια και οι δράσεις που θα υλοποιηθούν στα πλαίσια του προγράμματος που αναφέρεται στο άρθρο 1, αφορούν κατά προτεραιότητα τους ακόλουθους τομείς:

Έργα υποδομής, παραγωγή, αστική και αγροτική ανάπτυξη, εκπαίδευση, υγεία, περιβάλλον, υπηρεσίες, εξωτερικό εμπόριο, εφαρμογή και ενίσχυση των αναγκαίων θεσμών για την καλή λειτουργία της δημόσιας διοίκησης και την προώθηση της Δημοκρατίας και των δικαιωμάτων του Ανθρώπου.

2. Από τις παρεμβάσεις της Κοινότητας μπορούν να επωφεληθούν σχέδια επενδύσεων, μελέτες σκοπιμότητας, δράσεις τεχνικής βοήθειας, καθώς και δράσεις κατάρτισης.

3. Οι χρηματοδοτήσεις που χορηγεί η Κοινότητα για τα σχέδια και δράσεις που αναφέρονται από τον παρόντα κανονισμό λαμβάνουν τη μορφή μη επιστρεπτέων ενισχύσεων.

4. Για να εξασφαλίσουν τη συνοχή των δράσεων συνεργασίας και να βελτιώσουν το συμπληρωματικό τους χαρακτήρα, τα κράτη μέλη, η Επιτροπή και η Ευρωπαϊκή Τράπεζα Επενδύσεων, εφεξής αποκαλούμενη «Τράπεζα», ανταλλάσσουν κάθε χρήσιμη πληροφορία σχετικά με τις χρηματοδοτήσεις που προτίθενται να χορηγήσουν.

Στα πλαίσια αυτής της ανταλλαγής πληροφοριών, διερευνώνται οι δυνατότητες συγχρηματοδότησης.

5. Τα κράτη μέλη, η Επιτροπή και η Τράπεζα ανακοινώνουν επίσης αμοιβαίως, στα πλαίσια της επιτροπής που αναφέρεται στο άρθρο 5, τα στοιχεία που διαθέτουν για τις άλλες διμερείς και πολυμερείς ενισχύσεις υπέρ των Κατεχομένων Εδαφών.

6. Τουλάχιστον μία φορά ετησίως, η Επιτροπή και η Τράπεζα ανακοινώνουν στα κράτη μέλη τις πληροφορίες που έχουν λάβει από τη διοίκηση των Κατεχομένων Εδαφών σχετικά με τους ήδη γνωστούς τομείς και σχέδια που θα μπορούσαν να υποστηριχθούν στα πλαίσια του παρόντος κανονισμού.

Άρθρο 3

Οι ενισχύσεις που αναφέρονται στον παρόντα κανονισμό μπορούν να συνδυασθούν με χρηματοδοτήσεις από ιδίους πόρους της Τράπεζας, και μπορούν να χορηγηθούν με συγχρηματοδότηση με τα κράτη μέλη, τις τρίτες χώρες της περιοχής, τους πολυμερείς οργανισμούς ή και τα ίδια τα Κατεχόμενα Εδάφη. Στο μέτρο του δυνατού, πρέπει να διατηρηθεί ο κοινοτικός χαρακτήρας της βοήθειας.

Άρθρο 4

1. Οι αποφάσεις χρηματοδότησης που αφορούν τα σχέδια και δράσεις που αναφέρονται στον παρόντα κανονισμό, λαμβάνονται σύμφωνα με τη διαδικασία που προβλέπεται στο άρθρο 5.

2. Οι αποφάσεις χρηματοδότησης που αφορούν τις συνολικές πιστώσεις για τις δράσεις τεχνικής συνεργασίας, κατάρτισης και προώθησης του εμπορίου, λαμβάνονται σύμφωνα με τη διαδικασία που προβλέπεται στο άρθρο 5.

Η Επιτροπή ενημερώνει τακτικά την επιτροπή που αναφέρεται στο εν λόγω άρθρο σχετικά με τη χρησιμοποίηση αυτών των συνολικών πιστώσεων.

3. Οι αποφάσεις σχετικά με την τροποποίηση των αποφάσεων που έχουν ληφθεί σύμφωνα με τη διαδικασία που προβλέπεται στο άρθρο 5, λαμβάνονται από την Επιτροπή εφόσον δεν επιφέρουν συσιαστικές τροποποιήσεις ούτε ανάληψη συμπληρωματικής υποχρέωσης ανώτερης του 20 % της αρχικής ανάληψης υποχρέωσης.

Άρθρο 5

1. Η Επιτροπή επικουρείται από την επιτροπή MED, που έχει συσταθεί βάσει του άρθρου 6 του κανονισμού (ΕΟΚ) αριθ. 1762/92 του Συμβουλίου της 29ης Ιουνίου 1992 για την εφαρμογή των πρωτοκόλλων χρηματοδοτικής και τεχνικής συνεργασίας που έχουν συναφθεί από την Κοινότητα με τις τρίτες μεσογειακές χώρες (1).

2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας την οποία μπορεί να ορίζει ο πρόεδρος σε συνάρτηση με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπει το άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά τη ψηφοφορία στο πλαίσιο της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το προαναφερθέν άρθρο. Ο πρόεδρος δεν συμμετέχει στη ψηφοφορία.

3. α) Η Επιτροπή θεσπίζει τα σχεδιαζόμενα μέτρα εφόσον είναι σύμφωνα με τη γνώμη της επιτροπής 7

β) όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν, μετά παρέλευση προθεσμίας τριών μηνών από την υποβολή της πρότασης, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή.

Άρθρο 6

1. Η Επιτροπή εξετάζει την πρόοδο που έχει σημειωθεί όσον αφορά τη συνεργασία που εφαρμόζεται βάσει του παρόντος κανονισμού και ενημερώνει σχετικά το Ευρωπαϊκό Κοινοβούλιο και το Συμβούλιο μία φορά ετησίως.

2. Η Επιτροπή προβαίνει σε αξιολόγηση των κυριότερων σχεδίων που έχουν ολοκληρωθεί προκειμένου να διαπιστώσει εάν επιτεύχθηκαν οι στόχοι που είχαν καθοριστεί κατά την εξέταση των σχεδίων αυτών, και προκειμένου να διατυπώσει κατευθυντήριες αρχές που στοχεύουν να αυξηθεί η αποτελεσματικότητα της μελλοντικής βοήθειας. Οι εν λόγω εκθέσεις αξιολόγησης διαβιβάζονται στα κράτη μέλη και στο Ευρωπαϊκό Κοινοβούλιο.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . ., . . .

Για το Συμβούλιο

Ο Πρόεδρος

(1) ΕΕ αριθ. L 181 της 1. 7. 1992, σ. 1.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. Εισαγωγή

1. Στις 10 Ιανουαρίου 1994, η Επιτροπή υπέβαλε στο Συμβούλιο πρόταση κανονισμού σχετικά με τη χρηματοδοτική και τεχνική συνεργασία με τα Κατεχόμενα Εδάφη (1).

Η εν λόγω πρόταση κανονισμού συνδέεται με την πρόταση για την τροποποίηση του κανονισμού (ΕΟΚ) αριθ. 1763/92 του Συμβουλίου για τη χρηματοδοτική συνεργασία όσον αφορά το σύνολο των τρίτων χωρών της Μεσογείου (πρβ. διοργανικό φάκελο αριθ. (94) 002 (SYN)]

2. Το Ευρωπαϊκό Κοινοβούλιο διατύπωσε τη γνώμη του στις 11 Φεβρουαρίου 1994 (2).

ΙΙ. Κοινή θέση

1. Καθορισμός της κοινής θέσης

Το Συμβούλιο καθόρισε στις 4 Μαρτίου 1994, ομόφωνα, κοινή θέση με βάση το άρθρο 130 Χ της συνθήκης για την ίδρυση της Ευρωπαϊκής Κοινότητας.

2. Αντικείμενο της πρότασης της Επιτροπής

Μετά την πρόοδο η οποία σημειώθηκε στην ειρηνευτική διαδικασία, συμφωνήθηκε να αυξηθεί σημαντικά η κοινοτική ενίσχυση προς τους Παλαιστινίους υπό μορφή πενταετούς προγράμματος, μέσω του οποίου θα διοχετευθούν 250 εκατομμύρια Ecu υπό μορφή δωρεών. Το ποσό αυτό θα χορηγηθεί από τον κοινοτικό προϋπολογισμό και θα συμπληρωθεί με ισοδύναμο ανώτατο όριο με δάνεια της Ευρωπαϊκής Τράπεζας Επενδύσεων από ιδίους πόρους, από το ποσό των υπαρχόντων 1 800 εκατομμύρια Ecu τα οποία χορηγούνται υπό μορφή δανείου για την οριζόντια συνεργασία της Ανανεωμένης Μεσογειακής Πολιτικής (RPM).

Με τον κανονισμό αυτό ορίζονται οι λεπτομέρειες και οι κανόνες διαχείρισης της ενίσχυσης η οποία χρηματοδοτείται από τον κοινοτικό προϋπολογισμό.

3. Τροποποιήσεις τις οποίες επέφερε το Συμβούλιο στην πρόταση της Επιτροπής

Η κοινή θέση περιλαμβάνει όλα τα στοιχεία της πρότασης της Επιτροπής ενώ ταυτόχρονα προβαίνει σε ορισμένες προσθήκες. Το Συμβούλιο έκρινε σκόπιμο να περιλάβει στα πλαίσια του κανονισμού αυτού τις διατάξεις των άρθρων 2 και 5 παράγραφος 2 του κανονισμού (ΕΟΚ) αριθ. 1762/92 οι οποίες αποσκοπούν στη διασφάλιση της λογικής συνοχής των δράσεων συνεργασίας και στη βελτίωση της συμπληρωματικότητάς τους μέσω συστηματικών ανταλλαγών πληροφοριών μεταξύ των κρατών μελών, της Επιτροπής και της ΕΤΕπ και προβλέπουν τη δυνατότητα συγχρηματοδοτήσεων.

4. Τροποποιήσεις του Κοινοβουλίου

Το Ευρωπαϊκό Κοινοβούλιο διατύπωσε τέσσερις τροποποιήσεις.

Το Συμβούλιο, στην κοινή του θέση, επέλεξη τις τροποποιήσεις αριθ. 1 και 4 οι οποίες αναφέρονται αντιστοίχως στη δυνατότητα χρηματοδότησης των σχεδίων και δράσεων για την προώθηση της δημοκρατίας και των ανθρωπίνων δικαιωμάτων και για τη διαβίβαση της έκθεσης αξιολόγησης και στο Ευρωπαϊκό Κοινοβούλιο.

Το Συμβούλιο δεν επέλεξε τις ακόλουθες τροποποιήσεις:

- τροποποίηση 2, γιατί η διατύπωση την οποία προτείνει η Επιτροπή αντικατοπτρίζει τις θεμελιώδεις αρχές του προϋπολογισμού, και γιατί η ανάληψη των δαπανών συμμετοχής στην Επιτροπή MED αφορά ζήτημα γενικής φύσεως το οποίο δεν είναι σκόπιμο να θιγεί στα πλαίσια ενός ειδικού κανονισμού.

- τροποποίηση 3, γιατί η διατύπωση την οποία προτείνει η Επιτροπή είναι σύμφωνη με την απόφαση 87/373/ΕΟΚ του Συμβουλίου της 13ης Ιουλίου 1987.

(1) ΕΕ αριθ. C 24 της 28. 1. 1994.

(2) Έγγρ. PE 179 623, σ. 24.